Apple går i struben på kendt tech-leaker

Apple er på krigsstien – og målet er den notoriske rygtesmed og YouTuber Jon Prosser, der nu står anklaget for at have stjålet virksomhedshemmeligheder fra verdens mest hemmelighedsfulde tech-gigant. I en usædvanlig anklage beskylder Apple ham for at have orkestreret en plan, hvor en tredje person skaffede sig adgang til en udviklerversion af iOS 26 – og videregav informationerne til Prosser, der efterfølgende lækkede dem i flere videoer.

Ifølge søgsmålet, som blev offentliggjort torsdag, skal Jon Prosser have tilbudt enten penge eller en fremtidig jobmulighed til en mand ved navn Michael Ramacciotti, hvis opgave var at snige sig adgang til en udviklings-iPhone, som tilhørte en Apple-ingeniør og tidligere ven, Ethan Lipnik. Ramacciotti skulle have udnyttet sin viden om Lipniks adgangskode og brugt positionsdata til at finde et tidspunkt, hvor lejligheden stod tom. Derefter skulle han have tilgået telefonen, optaget indholdet under en videoopkald med Prosser – og dét blev efter sigende startskuddet til nogle af de mest præcise iOS-læk i nyere tid.

Det var angiveligt en anonym e-mail til Apple i april, der væltede lække-læsset. En person hævdede at have set videokaldet og kunne genkende Lipniks lejlighed – og derved kæde hele forløbet sammen. Hertil kommer en lydnote, som Ramacciotti sendte til Lipnik, hvor han angiveligt undskylder og siger, at hele idéen var Prossers. Apple har fået adgang til både e-mailen og lydnoten, og brugt dem som grundlag for sagen.

Apple har nu fyret Lipnik for ikke at have fulgt interne sikkerhedsprotokoller omkring adgang til følsom software.

Jon Prosser, der er kendt fra YouTube-kanalerne Front Page Tech og Genius Bar Podcast, har ikke ligget på den lade side, når det kommer til læk. Allerede i januar offentliggjorde han, hvad han kaldte det “første kig på iOS 19” – som senere viste sig at være iOS 26 – med en redesignet kamera-brugerflade. I marts viste han ændringer i Beskeder-appen, og i april kom det helt store brag: Et kig på Apples nye design-sprog, kaldet Liquid Glass.

På det sociale medie X nægter Prosser dog ethvert ansvar og skriver, at Apples version af hændelsesforløbet “ikke er, hvordan det gik til i min ende.” Han hævder desuden at have beviser, der frikender ham, og understreger, at han “hverken kendte adgangskoder eller vidste, hvordan oplysningerne var indsamlet.”

For the record: This is not how the situation played out on my end. Luckily have receipts for that.

I did not “plot” to access anyone’s phone. I did not have any passwords. I was unaware of how the information was obtained.

Looking forward to speaking with Apple on this. https://t.co/NSUlJPMbld
— jon prosser (@jon_prosser) July 18, 2025

Apple beder i retssagen både om erstatning og et juridisk påbud, der forbyder Prosser at dele yderligere virksomhedshemmeligheder. Og selvom iOS 26 nu er officielt præsenteret, hævder Apple, at udvikler-telefonen stadig indeholder hemmelige elementer, som endnu ikke er offentliggjort.

Sagen tegner til at blive en af de mest opsigtsvækkende i tech-verdenen i år – og rejser spørgsmålet: Hvor går grænsen mellem journalistisk nysgerrighed og brud på loven?

Apple går i struben på kendt tech-leaker